
ABSTRACT


În fiecare an, 42.000 de cetăţeni ai UE sunt ucişi, iar 3,5 milioane sunt răniţi în accidente produse în traficul rutier. Circa 55% din toate leziunile cu care se confruntă turiştii se produc pe parcursul transportului pe şosele
.


Garantarea prin lege a unui nivel minim de compensare a daunelor prin asigurarea obligatorie are un impact important asupra nivelului de compensare, ţinându-se cont şi de schimbările sociale, standardele de viaţă, evoluţia ratelor de mortalitate sau noile tehnologii medicale, pierderile materiale şi daunele morale fiind evaluate în mod diferit de către instanţele de judecată din statele membre ale Uniunii Europene.


Uniunea Europeană a implementat deja o serie de directive privind asigurarea autovehiculelor, în vederea unei mai bune protecţii a cetăţenilor UE implicaţi în accidente rutiere transfrontaliere, precum şi pentru armonizarea legislaţiei aplicabile, chestiuni fundamentale pentru libera circulaţie a vehiculelor în cadrul UE.

A 5-a Directivă privind asigurările
 îmbunătăţeşte prevederile directivelor anterioare, ceea ce face mai uşoară obţinerea asigurărilor în domeniu. Aceasta stabileşte o sumă minimă de asigurare pentru vătămările corporale şi daunele materiale. De asemenea, include pietonii şi bicicliştii drept categorii specifice de victime ale accidentelor, care ar putea avea nevoie de mai multă protecţie decât automobilele.


Cele mai importante modificări aduse de a 5-a Directivă sunt:


• eliminarea controalelor asupra certificatelor de asigurare la frontiere;


• asigurarea obligatorie de răspundere civilă pentru pagubele produse de vehicule;


• protecţia părţilor vătămate (în ţară sau în străinătate), în special prin impunerea unor sume minime de compensare;


• crearea unor structuri de reprezentanţi însărcinaţi cu soluţionarea cererilor de despăgubire şi care să ofere o mai bună informare pentru victime;


• crearea fondurilor de garantare, a centrelor de informare, a organismelor centrale de compensare a daunelor, pentru a îmbunătăţi protecţia/despăgubirea victimelor.
* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

INTRODUCERE


Uniunea Europeană acordă o atenţie deosebită riscului de denaturare a concluziilor referitoare la un accident, inclusiv în ceea ce priveşte compensarea daunelor materiale, având în vedere termenele deosebit de lungi de soluţionare a dosarelor. 

Termenele de prescripţie de bază pentru studierea cazului şi acordarea compensaţiilor diferă de la un stat membru la altul. De exemplu, în ceea ce priveşte termenele de prescripţie faţă de terţa parte, în Spania perioada este de 1 an; în Malta de 2 ani; în Austria, Germania, Finlanda, Polonia, Portugalia, România, Suedia, Slovenia şi Marea Britanie (pentru vătămare corporală), 3 ani; în Bulgaria şi Luxemburg, 5 ani; în Franţa, 10 de ani.


Tipul rănilor unei victime implicate într-un accident rutier poate afecta aplicarea unui termen de prescripţie. În unele ţări există prevederi speciale ce protejează minorii şi persoanele aflate în incapacitate temporară de muncă. Termenele de prescripţie încep numai atunci când persoanele au deplină capacitate de muncă.


Unele ţări - Estonia, Austria, Belgia şi Malta - au adoptat principiul "datei de cunoaştere a daunelor", ca punct de plecare pentru termenul de prescripţie. Alte state, cum ar fi Ungaria, au optat pentru "data producerii accidentului". O serie de state folosesc o combinaţie a acestor date.


Calculul nivelurilor de compensare a daunelor materiale în statele membre ale UE se realizează în mod diferit. O maşină folosită nu este evaluată în acelaşi mod în toate statele membre. Cu toate acestea, variaţia nivelului de compensare rezultă şi din alţi factori, cum ar fi standardul de viaţă sau vârsta persoanelor implicate în accidente. În Estonia, de exemplu, Curtea Supremă de Justiţie a stabilit că despăgubirea acordată cetăţenilor străini care vizitează Estonia nu poate să fie superioară celei acordate rezidenţilor. 

Principala problemă în ceea ce priveşte compensarea este aceea dacă suma acordată poate să înlocuiască bunul pierdut, dacă se aplică factori de corecţie de ţin cont de vârsta maşinii, uzura morală sau numărul de kilometri parcurşi. Valoarea de înlocuire nu poate fi identică cu valoarea economică a vehiculului. Valorile economice ale maşinilor folosite variază de la ţară la ţară, astfel că sumele oferite sunt diferite în Franţa sau Portugalia de exemplu. 

În cazul unui accident suferit de un cetăţean portughez în Franţa, compania de asigurări portugheză a persoanei vătămate poate revizui raportul expertului francez şi poate, de asemenea, să-şi desemneze propriul expert, dar la plata sumelor compensatorii va lua în considerare costurile de reparaţie a vehiculului în Franţa, pe baza evaluării expertului francez. 

Dacă are loc un accident al unui cetăţean francez în Portugalia, în situaţia în care vehiculul a fost avariat, astfel că nu poate fi adus înapoi în Franţa, un expert portughez va evalua valoarea vehiculului în Portugalia, dar aceasta estimare va fi examinată de către un expert francez numit de către firma de asigurări a victimei.

În cazul persoanelor rănite, în cele mai multe state UE, judecătorii au competenţe în determinarea valorii despăgubirilor acordate. Fiecare caz este unic şi necesită o atenţie specială, deşi judecătorii pot lua în considerare jurisprudenţa, pentru a se evita riscul apariţiei de hotărâri contradictorii şi injuste. 

La nivelul UE, aceste situaţii sunt compensate cu sume cuprinse între 1 milion şi 5 milioane de euro/persoană, în funcţie de suma maximă asigurată. 

Rolul şi gradul de implicare al instanţelor se prezintă astfel:


- competenţă nelimitată în stabilirea daunelor: România, Polonia şi Luxemburg;


- putere mare de decizie în baza unor grile stabilite prin lege: majoritatea statelor europene;  


- limitare la anumite daune: Malta, Portugalia, Letonia, Grecia, Italia şi Slovacia;

- competenţă limitată: Irlanda, Ungaria, Spania, Lituania, Cehia, Suedia şi Finlanda.


Impunerea unor grile de acordare a despăgubirilor prin lege este considerată satisfăcătoare datorită faptului că scade incertitudinea persoanei păgubite în ceea ce priveşte cuantumul pe care îl poate obţine, dar, pe de altă parte, poate conduce la generalizarea situaţiilor de acest gen.  

Multe state europene au adoptat astfel de tabele. 

Instanţele din Austria, de exemplu, deţin seturi diferite de tabele, stabilite în funcţie de tipul de răni suferite în accident. 

În Belgia, tabelele cuprind şi precizări privind experienţa şoferului care a suferit daunele. 

Instanţele din Anglia şi Ţara Galilor utilizează tabelele stabilite prin decizia Camerei Lorzilor din anul 2001. 

În Irlanda, vătămările corporale au fost cuprinse într-o lucrare de referinţă a unui Comitet de evaluare. 

În Italia, astfel de prevederi sunt utilizate, în special, în instanţele din nordul ţării. 

În Finlanda şi Suedia, tabelele de compensare sunt extrem de standardizate, aceasta fiind o caracteristică a sistemului judiciar nordic. 

În sfârşit, în Spania, tabelele juridice limitează considerabil competenţa instanţelor. Aceste tabele chiar tind să limiteze capacitatea judecătorului de a lua în considerare situaţia personală a părţii vătămate, cetăţean din alt stat european, precum şi nivelul de trai al acestuia în propria ţară.

Majoritatea statelor europene recunosc o gamă largă de pierderi, clasificate de obicei în categoriile: pierderi economice şi non-economice. Toate ţările UE trebuie să respecte principiul restitutio in integrum de compensare. 

În majoritatea ţărilor, se constată preferinţa acordării despăgubirilor sunt formă de sumă forfetară, vătămările corporale fiind acordate integral, o singură dată:  Belgia, Anglia, Danemarca, Finlanda, Franţa, Germania, Grecia, Irlanda, Italia, Luxemburg, Olanda şi Spania. 

Cu toate acestea, cele mai multe ţări au, de asemenea, seturi de reguli speciale pentru plăţi periodice care sunt uneori aplicate în cazul minorilor şi persoanelor cu handicap sau pentru pierderile viitoare: Anglia, Germania, Grecia, Italia, Luxemburg, Ţările de Jos, Portugalia şi Spania. 

În Suedia, plăţile periodice se achită în situaţia în care se constată o pierdere semnificativă de venituri a părţii vătămate, în timp ce sumele forfetare sunt acordate în celelalte cazuri.

Plăţile intermediare sunt acordate în Danemarca, Grecia, Italia, Luxemburg, Olanda şi Portugalia, existând diferenţe mari între cuantumurile acordate în cazuri relativ similare.


Există mai multe surse de compensare a daunelor. Fiecare ţară are propriile norme legale care reglementează interacţiunea dintre sursele private şi cele acordate de la bugetul de stat.


- partea vătămată este despăgubită de societatea de asigurare: Austria, Bulgaria, Cipru, Cehia, Estonia, Grecia, Irlanda, Spania, Ungaria, Marea Britanie, Malta, România, Lituania, Luxemburg, Letonia, Polonia, Portugalia, Slovacia, Franţa, Belgia, Germania, Italia, Olanda;

- sistem legal strict de răspundere în cazul accidentelor: Estonia, Grecia, Cehia, Ungaria, Spania, Germania, Olanda, Polonia, Slovenia, Lituania, Slovacia;


- asigurarea pietonilor, cicliştilor, etc, care funcţionează în unele state: Franţa şi Belgia;

 
- fonduri speciale de compensare a daunelor: Finlanda, Danemarca, Suedia;

- fonduri de garantare ale statului, în cazul în care cel ce a produs accidentul nu este identificat sau este neasigurat: toate statele membre UE;


- plata este realizată de către sistemul asigurărilor sociale: majoritatea statelor membre;

- asigurări private: toate statele membre UE.


Finlanda, Suedia şi Danemarca au adoptat un sistem de acordare a compensaţiilor pentru accidentele din culpă. Aplicarea acestuia diferă uşor de la o ţară la alta. Principala sursă de compensare este compania de asigurare, dar se poate apela şi la fondul de garantare de stat. Trebuie remarcat faptul că neglijenţa gravă comisă de către victimă poate limita nivelul compensaţiei acordate.


În Franţa, Slovacia şi Belgia, acordarea compensaţiilor se face printr-o întrepătrundere între sistemul culpei şi cel al vinovăţiei. Victima poate pretinde de la compania lui asigurarea pentru daune, aceasta având dreptul de a se întoarce împotriva companiei de asigurări a celeilalte părţi. În cazul în care sunt implicate mai multe autoturisme sau există litigii între părţi se aplică sistemul „vinovăţiei”. 


Fondurile de garantare funcţionează, în prezent, în fiecare stat membru. Ele oferă compensaţii pentru victimă atunci când vehiculul implicat într-un accident nu este asigurat sau în cazul în care conducătorul auto a vehiculului este neidentificat. În Franţa, Slovenia, Lituania şi Spania, victima se poate adresa direct fondului de garantare.

 
În privinţa personalului implicat în acţiunea de stabilire a despăgubirilor există puţine date disponibile. Concluzia este aceea că personalul societăţilor de asigurare sau al altor societăţi private, care îşi desfăşoară activitatea pe piaţa de profil, este specializat în mod corespunzător acestui domeniu de activitate. 

Se remarcă două tipuri de structuri de profil: 


- personalul specializat al firmelor de asigurări, care stabileşte cuantumul despăgubirilor, uneori chiar în mod discreţionar, cazul Poloniei;


- structuri specializate private în care funcţionează structuri multidisciplinare, care colaborează cu organele de profil al statului, de exemplu Marea Britanie, Irlanda Belgia sau Olanda. 

Din datele existente, personalul este trimis regulat la specializare şi la schimburi de experienţă cu alte structuri similare. 
dATE RELEVANTE DiN unele State membre ale uniunii europene


Între Italia, Franţa şi Spania nu există diferenţe semnificative în ceea ce priveşte legislaţia privind recuperarea prejudiciilor produse unui autovehicul în cazul producerii unui accident. Despăgubirile pentru vătămările personale sunt calculate în funcţie de o serie de tabele prevăzute de lege
. 


- Spania - legislaţia a introdus un sistem tabelar la nivel naţional pentru prejudicii materiale şi morale;


- Italia - în legislaţie a fost introdus un tabel privind sumele acordate pentru daune minore morale;


- Franţa - instanţele de judecată aplică propriile tabele de acordare a despăgubirilor, care prezintă unele diferenţe nesemnificative între regiunile de jurisdicţie.


Italia

Bază legală pentru acordarea compensaţiilor este art. 2043 din Codul civil italian privind răspunderea delictuală. Termenul general de prescripţie este de 2 ani şi începe de la data accidentului, iar termenul de prescripţie pentru creanţele rezultate din acţiuni infracţionale este de 5 ani.


Costurile de reparaţie includ sumele necesare pentru repararea autovehiculului (chiar dacă valoarea de înlocuire a vehiculului este depăşită). Compensarea poate fi cerută chiar dacă vehiculul nu este reparat sau este reparat pe cheltuiala proprie de partea vătămată, un rol important având factura privind costurile de reparaţie. În cazul pierderii totale nu există nici o opţiune privind repararea autovehiculului în cazul în care costurile depăşesc valoarea de înlocuire.


Expertizele tehnice nu se plătesc. Aceste sunt realizate de persoane specializate, care pot fi numite de instanţele de judecată sau pot fi solicitate de o persoană vătămată în nume propriu.   


În cazul producerii de vătămări corporale, sumele acordate merg dincolo de pierderile financiare clasice, fiind stabilite printr-o evaluare medico-legală. Daunele morale reprezintă compensaţii pentru durerea suferită ca urmare a accidentului, atât în sensul de durere fizică, cât şi de suferinţă psihică (suma diferă de la regiune la regiune). 


Daunele acordate pentru vătămări corporale se acordă în conformitate cu art. 138 şi 139 din Codul de asigurări private. Daunele privind incapacitatea temporară de muncă sunt în cuantum de 40 euro/zi pe toată durata incapacităţii temporare completă (100%). În situaţia de invaliditate permanentă se acordă o sumă de 688 euro pentru fiecare procent de invaliditate permanentă. Valoarea daunelor morale reprezintă până la două treimi din daunele acordate pentru vătămări corporale.


Franţa


Bază legală pentru acordarea compensaţiilor este art. 1382 din Codul civil francez, Legea nr. 85-677 din 5 iulie 1985. 


Termenul general de prescripţie este de 10 ani. Termenele de prescripţie încep la data la care persoanele vătămate cunosc valoarea daunelor.


Costurile de reparaţie reprezintă sumele necesare pentru repararea autovehiculului (până la valoarea de înlocuire a vehiculului), iar compensarea poate fi cerută dacă vehiculul nu este reparat sau dacă este reparat personal de proprietar. În cazul pierderii totale, compensarea poate fi acordată până la preţul de achiziţionare a unui vehicul nou. Instanţele nu se acordă compensaţii suplimentare decât în cazul în care vehiculele sunt de înaltă calitate. 


Expertizele tehnice sunt plătite de către autorul accidentului, cuantumul fiind stabilit de către instanţă. 


În practică, judecătorul desemnează, de obicei, un expert în domeniul medical, neutru, pentru a evalua natura şi gravitatea leziunilor victimei. De asemenea, un al doilea expert poate fi desemnat de către Tribunal de a examina problemele legate de daunele economice.


În cazul în care instanţa desemnează un expert în domeniul medical, victima va fi examinată de acesta în prezenţa experţilor părţilor. Cei trei experţi pot prezenta observaţiile scrise şi documente de probă. Expertul desemnat de instanţă poate prezenta avocaţilor un raport preliminar sau poate depune raportul său definitiv în faţa Tribunalului
. 


Compensaţiile pentru incapacitate temporară de muncă se calculează în funcţie de venitul net al victimei, înmulţit cu numărul de zile de incapacitate. Compensaţiile pentru incapacitatea de lucru permanentă este compensată cu o sumă forfetară, calculată pe o baza unui procent având în vedere vârsta victimei, gradul de severitate al handicapului şi veniturile persoanei accidentate.


Spania

Bază legală pentru acordarea compensaţiilor este art. 1902 din Codul civil spaniol, Legea 30/95 privind reglementarea şi supravegherea asigurărilor private, Legea cu privire la utilizarea şi circulaţia vehiculelor, Decretul Regal nr. 2.461/86 şi Decretul Regal nr. 7/2001.

Termenul general de prescripţie este de 1 an, iar pentru fapte care rezultă din activităţi criminale este de 15 ani.

Suma necesară pentru repararea autovehiculului este limitată constant de către companiile de asigurări, fapt juridic extrem de controversat. În cazul în care costurile depăşesc valoarea de piaţă a autoturismului, compensaţia este redusă la valoarea de piaţă a vehiculelor. În general, acest lucru se aplică atunci când vehiculul are mai puţin de 1 an. 


Expertizele tehnice nu se plătesc.


Asigurătorul este obligat să achite daune pentru vătămările corporale în conformitate cu prevederile Legii 30/95, aceasta cuprinzând o serie de tabele cu diferenţe nesemnificative de la o regiune la alta. Pierderile materiale şi pierderea de venituri sunt compensate în funcţie de factorii de corecţie din tabelele cuprinse în lege.


Toate victimele unui accident de maşină, indiferent de nivelul leziunilor sau valoarea pagubelor suferite, au dreptul la o indemnizaţie. Cererile de despăgubire pot fi făcute în faţa instanţei în a cărei jurisdicţie a avut loc accidentul. Când accidentul are ca urmare o vătămare corporală, judecătorul poate decide un consult al medicului Curţii. De asemenea, judecătorul de instrucţie va decide dacă despăgubirea este plătită de către pârât şi care este valoarea compensaţiei achitate.


În cazul în care victima este, de asemenea, responsabilă pentru producerea accidentului, instanţa poate decide reducerea tuturor indemnizaţiilor, inclusiv a celor medicale, cheltuielile de spitalizare şi înmormântare. De asemenea, reducerea indemnizaţiilor se aplică şi în situaţiile în care autorul accidentului este, deja, o persoană cu dizabilităţi sau alte deficienţe independente de accident
. 


Germania


În ultimii ani s-a încercat armonizarea legislaţiei germane cu legislaţia europeană, în domeniul despăgubirilor
. Diferenţele erau frapante, în special, în cazul „Cărţii Verzi”, legea germană prevăzând un drept considerabil mai mare la compensare în cazul accidentelor, faţă de legislaţia statelor sud-europene, conţinând, de asemenea, despăgubiri care nu existau în sistemul juridic al ţărilor menţionate.

În Germania, partea vătămată în mod direct se califică pentru obţinerea de compensaţii pentru toate pagubele care pot fi, în mod rezonabil, considerate a fi un rezultat al vreunui accident. Răspunderea părţii responsabile de accident se bazează pe dreptul general prevăzut de § 823 secţ. 1 din Codul Civil German (BGB).

Această normă prevede că o persoană care, intenţionat sau din neglijenţă, răneşte o altă persoană, aducând atingere corpului, sănătăţii, libertăţii, proprietăţii sau altor drepturi ale acesteia este obligat să compenseze pentru orice pagube rezultate. Imputabilitatea este limitată de noţiunea de protecţie introdusă de prevederea legală. § 823 secţ. 2 din Codul civil german face o paralelă între dreptul statuat de secţ. 1 şi răspunderea unei persoane care încalcă o lege destinată pentru protecţia altora. 

Răspunderea strictă a proprietarului vehiculului este stabilită de art. 7 din Legea privind circulaţia pe drumurile publice. Această secţiune prevede că proprietarul unui vehicul va fi responsabil pentru orice prejudiciu cauzat în timpul funcţionării acestuia. O astfel de operaţiune poate include atât staţionarea şi parcarea, cât şi mişcarea autovehiculelor, în cazul în care acestea au un impact asupra traficului.

Obligaţia de compensare a daunelor şi valoarea compensaţiei depind de circumstanţele cauzei, inclusiv de măsura în care prejudiciul a fost cauzat şi de cel afectat. Spre deosebire de partea vătămată direct, partea vătămată în mod indirect poate formula doar cererile de despăgubire menţionate în mod expres în lege (cheltuieli legate de înmormântare, etc).

În cazul plăţilor faţă de partea vătămată, furnizorii de asigurări sociale intră sub incidenţa regulilor de subrogare legală prevăzută de art. 116 al Codului de drept social german.

Pentru a evalua daunele, practica germană utilizează fie estimarea costurilor „de garaj” (firmă de reparaţii auto) sau, în cazul în care este există daune majore, opinia unui expert. Pragul pentru care se solicită avizul unui expert este, în general, plata unor daune estimate la 1.500 euro.

Partea vătămată poate opta fie pentru reparaţii, fie pentru compensarea daunelor pe baza opiniei unui expert sau de estimare a costurilor furnizate de către „garaj”. Această opţiune este prevăzută de art. 249 din Codul Civil, care, de asemenea, obligă la restituirea taxei pe valoarea adăugată în cazul decontărilor fictive.

„Pierderea totală constructivă” a fost mult timp un subiect important de discuţie în dreptul german. Unele decizii ale instanţelor superioare, inclusiv a Curţii Supreme germane, au format opinia predominantă că un vehicul este considerat o pierdere totală constructivă în cazul în care costurile de reparare efective, evaluate de un expert, sunt mai mari decât valoarea de înlocuire. În această situaţie, partea vătămată poate alege una dintre opţiunile prevăzute de art. 249 din Codul civil german.

Prima opţiune este de a pretinde valoarea de înlocuire a vehiculului, din care se scade valoarea de „salvare” a asiguratorului părţii responsabile pentru prejudiciu. În mod normal, expertul oferă datele de contact ale persoanelor fizice sau juridice care au oferit o valoare de „salvare” pentru vehiculul avariat. Partea vătămată poate contacta aceste persoane pentru a vinde vehiculul la nivelul sumei de „salvare”. 


A doua opţiune este aceea că partea vătămată păstrează vehiculul şi îl repară.  
Practica juridică ţine seama de interesul părţii vătămate, aceasta având dreptul de a obţine rambursarea costurilor până la nivelul a 130% din valoarea de înlocuire. Valoarea reziduală nu este dedusă în acest caz. În cazul în care costurile de reparaţie depăşesc acest prag, diferenţa este plătită de către partea vătămată.


Taxele pentru obţinerea avizului unui expert sunt stabilite prin lege, limita minimă fiind de 150 de euro. Valoarea deprecierii tehnice a autovehiculului este stabilită de expert, acesta având în mod obligatoriu studii de specialitate. În cazul în care expertul stabileşte că un vehicul este eligibil pentru reparaţii şi aplică o valoare de depreciere, proprietarul vehiculului poate pretinde această valoare de la asiguratorul părţii responsabile pentru accident.


De recuperarea despăgubirilor se ocupă un avocat, conform hotărârilor Curţii Supreme. În stadiul incipient de depunere a documentelor privind pretenţiile, partea vătămată are dreptul să-şi angajeze un avocat, deoarece, în cele mai  multe cazuri, valoarea creanţei nu poate fi stabilită în mod concludent.
Belgia

Baza legală privind acordarea de compensaţii financiare în cazul accidentelor rutiere este menţionată de art. 1382 şi următoarele din Codul civil. Răspunderea este stabilită demonstrând că accidentul a fost produs din neglijenţă.


De la 1 ianuarie 1995, legea, astfel cum a fost modificată în 1995 şi 2001, stabileşte că cererile de despăgubire integrală pentru cazurile de vătămare corporală, suferite de alţi participanţi la trafic: pietoni, biciclişti sau pasageri în autovehicule, ca urmare a accidentelor rutiere, sunt respinse în cazul actelor intenţionate (de ex. încercarea de sinucidere).

Potrivit prevederilor Legii privind asigurarea obligatorie de răspundere în ceea ce priveşte vehiculele cu motor, a fost înfiinţat un fond de garantare comun al cărei misiune este aceea de a repara daunele provocate de un autovehicul în cazurile menţionate de lege. Fondul trebuie să gestioneze un registru care trebuie să conţină, printre altele, următoarele date: 

- vehiculele care se află pe teritoriul Belgiei: data înregistrării vehiculului şi durata de valabilitate a numărului de înregistrare; numele, prenumele titularului şi adresa acestuia; tipul de vehicul; marca, tipul, numărul de şasiu, numărul de control, puterea motorului, greutatea maximă admisă şi data primei înmatriculări a vehiculului;


- numerele poliţelor de asigurare care acoperă circulaţia vehiculelor menţionate la punctul anterior pentru riscurile enumerate în clasa 10 din anexa I la Decretul regal din 22 februarie 1991 privind stabilirea normelor generale de supraveghere a societăţilor de asigurare; data la care expiră poliţa de asigurare.


Datele menţionate trebuie să fie păstrate pentru o perioadă de şapte ani de la data înmatriculării vehiculului.

 
Orice persoană vătămată poate obţine despăgubiri din partea Fondului pentru prejudiciul cauzat de un autovehicul: 

-   în cazul în care societatea de asigurări este declarată în stare de faliment;


- în cazul în care compania de asigurări responsabilă pentru plata  compensaţiilor face obiectul unei decizii de interzicere a activităţii în conformitate cu prevederile Legii din 9 iulie 1975 privind supravegherea societăţilor de asigurare sau nu reuşeşte să-şi îndeplinească obligaţiile sale; 

-  atunci când o societate de asigurări este obligată la plata daunelor într-un caz fortuit;


-  în cazul în care mai multe vehicule sunt implicate în accident şi nu este posibil să se determine care dintre acestea a provocat accidentul, compensarea pentru persoana vătămată este împărţită în mod egal între asigurătorii care acoperă răspunderea conducătorilor acestor vehicule;


-  alte situaţii prevăzute de lege.


Convenţia privind expertiza în situaţiile de accidente auto a intrat în vigoare în anul 1972, fiind semnată de aproape toate companiile de asigurări din Belgia, 75% din accidentele produse pe teritoriul belgian fiind soluţionate în baza acestui acord. De la 1 iulie 2007, plafonul limită stabilit pentru despăgubiri este de 8.500 euro. Asigurătorul victimei numeşte un expert pentru a efectua evaluarea daunelor. În cazul în care se depăşeşte plafonul de 8.500 euro, va fi solicitată intervenţia expertului celeilalte părţi. În cazul în care aceşti experţi nu sunt de acord cu suma, ei vor numi un al treilea expert în calitate de arbitru pentru a soluţiona litigiul. În cazul în care victima nu poate accepta concluziile expertului, se poate solicita numirea unui alt expert, dacă este necesar, în temeiul protecţiei juridice a părţii vătămate.

Corpul experţilor auto nu face parte din structura unei societăţi de asigurare.

Conform Legii din 15 mai 2007 privind recunoaşterea şi protecţia profesiei de expert auto şi crearea unui institut de experţi, titlul respectiv se acordă doar de această instituţie. Pentru a fi certificat ca expert în automobile pentru punerea în aplicare a Convenţiei trebuie ca persoana respectivă să aibă calitatea de expert în industria auto şi să efectueze personal următoarele activităţi în cadrul activităţii sale de bază:


- să examineze şi să descrie deteriorarea unui vehicul cu motor, valoarea acestuia, valoarea pieselor, durata de reparare sau înlocuire;

- să îndeplinească toate aspectele tehnice relevante care apar în litigiile dintre părţile implicate în accidente;


- să verifice compatibilitatea cu leziuni raportate şi circumstanţele accidentului;

- să întocmească rapoarte privind sistemele de funcţionare ale vehiculului: direcţie, suspensie, frânare, securitate, etc.;


- să stabilească gradul de pierdere: parţială sau totală; 

- să ofere garanţii juridice şi etice de imparţialitate şi obiectivitate, conform normelor profesiei.


Pentru a fi certificat ca expert auto, acesta trebuie să aibă cunoştinţe în următoarele domenii:


- management, în ceea ce priveşte tehnica auto şi IT;

- tehnica vehiculelor, şi anume: matematică şi fizică aplicată; tehnologia motorului; transmisie şi şasiu; tehnică a caroseriei; electrică auto;

- asigurare - principiul răspunderii (art. 1382 C.Civ.) şi legile privind asigurarea obligatorie de răspundere civilă a vehiculelor;

- tipurile de contracte de asigurare ce pot fi încheiate pentru utilizarea vehiculelor, domeniul de aplicare al acestora şi impactul asupra misiunii încredinţate;

- domeniul de aplicare şi funcţionare a convenţiei;

- acordarea despăgubirilor pentru daune, inclusiv taxele aplicabile
.

OLANDA


Baza legală privind cererile de despăgubire rezultate din accidentele de circulaţie este prevăzută de Codul civil (art. 162 şi 392). Art. 185 din Legea privind circulaţia rutieră conţine o prezumţie legală de răspundere strictă (în scopul de a proteja părţile vătămate care nu se deplasează motorizat), extinzând principiul răspunderii din neglijenţă în conformitate cu Codul civil.

Atât în Belgia, cât şi în Olanda, costurile reparaţiilor sunt, în general, evaluate în baza unui facturi şi/sau expertize obţinute de către partea responsabilă din partea asigurătorului său de răspundere civilă auto
. Experţii societăţilor de asigurări au studii de specialitate, în domeniul autovehicule rutiere sau mecanică.


În timp ce în Belgia costurile experţilor angajaţi nu sunt rambursabile decât de către instanţă, în Olanda, potrivit legii, aceste costuri trebuie să fie plătite de către asigurătorul responsabil în cazul daunelor de peste 600 euro.


În ambele ţări, partea vătămată primeşte numai compensaţia echivalentă cu valoarea de înlocuire minus valoarea reziduală pentru costurile de reparaţie. Compensaţia pentru reducerea valorii (depreciere) este tratată mai mult restrictiv decât în Germania, de exemplu, în Ţările de Jos este compensată doar în cazul producerii de daune foarte grave autovehiculelor noi (în general, cu o vechime mai mică de 1 an).


Pe lângă compensaţiile acordate de către firmele de asigurare, statul olandez a creat un fond de compensaţii, potrivit prevederilor Legii privind asigurările în caz de accidente, care se acordă în anumite situaţii, similare celor din Belgia. 

UNGARIA


Bază legală pentru acordarea compensaţiilor este Decretul nr. 190/2004.

În cazul în care pierderea a fost cauzată de utilizarea autovehiculului de către un şofer asigurat, legea acordă dreptul la compensaţii. În cazul în care autorul accidentului este necunoscut sau este un şofer neasigurat, se poate solicita o despăgubire în cuantum similar cu cel din situaţia anterioară, dar legea prevede o serie de limitări şi excepţii, societatea de asigurări a păgubitului fiind obligată la acordarea de despăgubiri până la identificarea celui care a produs accidentul
. 

Asigurătorul sau Fondul de Garantare vor soluţiona revendicările cu privire la un eveniment de creanţă în caz de deteriorare a bunurilor, până la un cuantum de 500 de milioane HUF/eveniment, iar în cazul creanţelor provenite prin vătămare corporală se vor soluţiona cererile de până la 1.250 milioane HUF
 pentru fiecare eveniment, indiferent de numărul părţilor vătămate. Sumele de mai sus trebuie să includă toate creanţele care pot fi impuse cu orice titlu legal în legătură cu un eveniment, împreună cu costurile de procesare şi punere în aplicare a deciziei
.
În cazul în care conducătorul autoturismului a decedat, asigurătorul, Fondul de Garantare, Biroul Naţional, organismul reprezentativ al asiguraţilor şi structura de plată a compensaţiilor plătesc, conform legii, sumele cuvenite.


CROAŢIA


În cazul unui eveniment, asigurătorul plăteşte sumele asigurate, specificate în poliţa de asigurare, care diferă în mod nesemnificativ de la o firmă de asigurări la alta
:


- suma asigurată în caz de deces, în cazul în care accidentul a condus la moartea asiguratului, sau suma asigurată în caz de invaliditate, în cazul în care accidentul a condus la invaliditatea totală a asiguratului;

- un anumit procent din suma asigurată, în caz de invaliditate, care este corespunzător procentului de invaliditate parţială, suma fiind stabilită de ministerul de profil şi nu de firma de asigurări;

- dacă procentul de invaliditate este mai mare de 50%, fiecare procent de peste 50% este compensat dublu;


- o sumă de compensare/zi, în cazul în care accidentul a condus la o incapacitate temporară a asiguratului pentru muncă sau pentru desfăşurarea activităţilor profesionale regulate;

- compensarea costurilor de asistenţă medicală, în cazul în care accidentul a condus la asigurarea asistenţei medicale, în conformitate cu obligaţiile contractuale cuprinse în poliţa de asigurare.


În conformitate cu prevederile noii legi privind siguranţa rutieră, persoana vătămată într-un accident are dreptul la repararea daunelor cauzate de pierderea sau deteriorarea bunurilor, cu o reţinere de 3.750 kuna
 (art. 26 din Legea cu privire la asigurarea obligatorie) în cazul în care despăgubirile sunt achitate de Biroul de Asigurări croat, care compensează daunele atunci când societatea de asigurări nu-şi poate îndeplini obligaţiile, mai ales în situaţii deosebite.


Biroul de asigurări plăteşte şi diferenţele solicitate în instanţă, în urma eventualelor contestaţii ale persoanei vătămate, daune, dobânzi şi cheltuieli de judecată
. De asemenea, în cazul în care un terţ suferă un prejudiciu cauzat de un vehicul neasigurat, el poate depune o cerere de despăgubire la Biroul de asigurări. În această situaţie, societatea de asigurări trimite solicitarea tot Biroului de asigurări pentru procesare. În majoritatea cazurilor, compania de asigurări se va ocupa de cerere în mod independent, cu aprobarea obţinută în prealabil de la Biroul de Asigurări.


Astfel de daune sunt compensate din Fondul de garantare, care este finanţat din fonduri ale asiguratorilor, proporţional cu valoarea primei consemnată în poliţele de asigurare obligatorii, pe parcursul anului precedent. Cu toate acestea, Biroul de Asigurări are dreptul de a aproba rambursarea sumei de compensare, plus dobânzile şi cheltuieli de judecată, etc, de la persoana responsabilă pentru crearea prejudiciului.

În cazul în care un terţ suferă vătămări corporale, inclusiv situaţiile de deces,  cauzate de un vehicul necunoscut, cererea trebuie să fie depusă la Biroul de Asigurări, care aprobă sumele compensatorii până la valoarea minimă stabilită de guvernul croat. Astfel de daune sunt compensate în totalitate din fondul de garantare.

În conformitate cu prevederile Legii privind asigurările, consiliul director al societăţii de asigurări poate angaja personalul firmei conform propriilor necesităţi, neexistând obligativitatea angajării unor persoane cu studii în anumite domenii
.

MAREA BRITANIE


„Motor Accident Solicitors Society” (MASS) este o organizaţie non-profit, a cărei activitate se desfăşoară pe întreg teritoriul Marii Britanii. Personalul angajat este expert în rezolvarea accidentelor rutiere, fiind solicitat să rezolve cererile de stabilire a daunelor produse în urma accidentelor auto. În conformitate cu codul de conduită al MASS, societatea asigură consilierea juridică şi reprezintă interesele victimelor accidentelor rutiere, în special în problemele de compensare a daunelor
.

Principalele atribuţii:

-  consultări cu solicitanţii de daune materiale produse în urma unor accidente rutiere;


- rezolvarea solicitărilor în maxim 5 zile lucrătoare, cu excepţia situaţiilor în care apar circumstanţe excepţionale;


-  urmărirea dosarelor rezolvate de MASS;


-  consilierea clienţilor;


- rezolvarea litigiilor dintre clientul MASS şi reprezentanţii celeilalte părţi implicate în accident;


- întocmirea de rapoarte tehnice şi de expertiză sau medicale;


- raportarea în scris a problemelor deosebite;


- reprezentarea clienţilor în cazul în care clientul nu este în măsură, din motive medicale, să participe la prezentarea rapoartelor.


Personalul angajat în cadrul MASS este specializat în mod regulat în domeniul de competenţă. 


În anul 2012, la solicitarea Asociaţiei pentru protecţia consumatorilor, a fost modificat, prin lege, conţinutul contractului obligatoriu de asigurare auto. Astfel, au fost desfiinţate clauzele contractuale abuzive impuse de societăţile de asigurări. De asemenea, au fost eliminate garanţiile şi condiţiile suspensive. Asiguratorul va fi obligat să plătească o cerere în cazul în care încălcarea garanţiei a fost remediată înainte de a avut loc pierderea
.


POLONIA


Calculele preliminare cu privire la costul reparaţiilor elaborate de societatea de asigurare includ elementele originale cu logo-ul specific şi valorile tarifare ale celor mai scumpe ateliere service. În acelaşi timp, societăţile de asigurare scad în mod deliberat valoarea autovehiculului înainte de accident, deci costurile reparaţiilor devin mult mai mari decât valoarea unui vehicul, iar reparaţiile devin nerentabile
. Societăţile de asigurare acţionează în mod similar şi atunci când evaluează costurile de reparaţii în cazul producerii de daune materiale, diminuând costurile necesare reparaţiilor. Potrivit raportului Ombudsman-ului pentru asigurări se afirmă că o persoană care a suferit un prejudiciu ar trebui să utilizeze piese de schimb mai ieftine, chiar dacă, de fapt, elementele originale s-au distrus în timpul unui accident. Mai mult decât atât, valoarea pieselor auto este adesea diminuată proporţional cu vârsta vehiculului (amortizare) şi cu cea mai mică manoperă pe oră practicată pe piaţa de profil. În acest mod persoana prejudiciată primeşte o sumă de bani, care este insuficientă pentru a plăti repararea vehiculului.


Ombudsman-ul pentru asigurări a concluzionat, în urma plângerilor primite, că societăţile de asigurări evaluează în mod diferit prejudicii similare, inclusiv în funcţie de modul în care este încadrat prejudiciul: pierdere totală sau parţială. Acest tip de dualism este perceput drept o practică standard în societăţile de asigurare, considerând că pe piaţa poloneză există multe condiţii favorabile pentru ca această practică să fi continuată.


O altă practică, frecvent folosită de asigurători, este aceea în care aceştia refuză să acorde dreptul de reparare al unui vehicul, pe care îl consideră încadrat în categoria pierdere totală. Multe persoane care au poliţe de asigurare au întâmpinat probleme pentru a vinde la un preţ corect şi echitabil maşina accidentată. În multe cazuri, resturile de maşină accidentată sunt evaluate de către asigurător la un preţ satisfăcător, dar opinia majorităţii clienţilor este diferită de cea a firmelor de asigurări. Mai mult decât atât, asigurătorul nu este dispus să facă plăţi suplimentare pentru compensarea în întregime a pagubelor. 

De asemenea, o practică frecventă a asiguratorilor este oferirea de informaţii privind un potenţial cumpărător al unui autovehicul avariat în totalitate. Deşi, oferta expiră rapid, un solicitant nu este în măsură să facă uz de ea. Când primeşte mai puţini bani pentru a vinde autovehiculul avariat decât propunerea asiguratorului, acest preţ nu este acceptat de către compania de asigurări.


O activitate, apreciată drept ilegală de către Ombudsman-ul pentru asigurări este aceea care se regăseşte în situaţia în care asigurătorul decide să diminueze indemnizaţia acordată victimei, care este reclamat într-un alt prejudiciu. A decide în ce măsură un solicitant trebuie să poarte responsabilitatea pentru un prejudiciu trebuie să fie făcută cu o grijă deosebită, deoarece are mai multe consecinţe pentru poliţa de asigurare, rudele şi alte părţi vătămate într-un accident. Se întâmplă destul de des ca un asigurător să suprautilizeze „puterea” lui şi să reducă nivelul compensaţiilor pe care trebuie să le primească un păgubit.


FINLANDA

La nivel naţional îşi desfăşoară activitatea peste 20 de echipe interdisciplinare, care investighează accidentele auto. Aceste echipe cuprind circa 300 de experţi - ofiţeri de poliţie, ingineri în specialitatea autovehicule rutiere, ce pot stabili şi valoarea pagubelor suferite, medici, specialişti în ştiinţe comportamentale. Atunci când este cazul, pot fi cooptaţi specialişti şi în alte domenii.   
Acordarea compensaţiilor în cazul accidentării persoanelor este reglementată de Legea privind asigurarea de răspundere civilă auto şi Legea privind răspunderea delictuală (412/74, cap. 5, secţ. 2-5, respectiv cap. 7, secţ. 3). 
Proprietarul unui autovehicul avariat are dreptul de a primi despăgubiri - costurile de reparaţie sau o sumă corespunzătoare de bani. În cazul în care autovehiculul nu poate fi reparat cu o sumă rezonabilă, compania de asigurări trebuie să plătească o despăgubire egală cu valoarea la zi a vehiculului, situaţie în care autovehiculul este predat companiei de asigurări.

Factorii care afectează valoarea compensaţiei în cazurile accidentelor sunt: 
- neglijenţa în conducere a proprietarului vehiculului;

- încălcarea regulilor de circulaţie;

- starea defectuoasă a autovehiculului. 
Prin urmare, vinovăţia poate fi împărţită între persoanele implicate. Dacă vinovăţia este în proporţie de 50%, părţile primesc compensaţiile din partea societăţilor de asigurare, în cotă de 50%, iar restul sumei trebuie să fie suportată de fiecare parte.
Poliţa de asigurare „Trafic” acoperă 94% din costurile totale de leasing unui vehicul înlocuitor. Costurile compensabile de leasing nu includ taxa de depreciere deductibilă, care trebuie plătită în caz de accident. 


Cota rămasă, adică 6% din costurile de leasing, corespunde, în medie, economiilor realizate în costurile de operare ale vehiculului, din timpul perioadei de neutilizare a vehiculului.


Costurile de închiriere ale unui vehicul pentru a înlocui autoturismul avariat sunt plătite în întregime
.


Decizia de despăgubire a companiei de asigurări poate fi contestată. Dacă persoana păgubită constată că decizia companiei de asigurări se bazează pe o anchetă insuficientă sau incorectă, aceasta trebuie să contacteze în primul rând expertul firmei care a întocmit raportul, după care se poate contacta Consiliul pentru accidente rutiere. Acest Consiliu se află în subordinea guvernului, având ca principală atribuţie compensarea victimelor accidentelor rutiere. Solicitarea către Consiliu poate fi depusă în termen de 90 de zile de la emiterea deciziei de compensare. Prelucrarea dosarului este gratuită. 

Pe lângă Consiliul pentru accidente rutiere, în analiza unui caz este implicat şi 
Centrul Asigurătorilor de Autovehicule al Finlandei. La solicitarea societăţii de asigurare, sarcina Departamentului este de a emite declaraţii în cazurile care privesc, în principal, stabilirea vinovăţiei. În principal, Centrul este implicat în analiza cauzelor în care persoana vinovată nu este asigurată sau este necunoscută. 

Curtea de Justiţie poate fi apelată prin două proceduri:


- conform art. 74 din Legea privind contractele de asigurare, o acţiune pentru obţinerea de despăgubiri poate fi iniţiată în termen de trei ani de când părţile în litigiu au fost notificate cu privire la decizia de compensare a companiei de asigurări; 

- în acţiunea penală cu privire la daunele produs în trafic, conform art. 12 din Legea privind asigurarea de răspundere civilă, cu condiţia ca societatea de asigurări să refuze să plătească despăgubirea
. 
   
SUEDIA

Toate compensările achitate în urma accidentelor auto sunt stabilite în conformitate cu prevederile Legii privind distrugerile provocate în traficul rutier nr. 1975:1410.


Creanţele rezultate în urma vătămării corporale suferite de un şofer în cazul unui accident sunt soluţionate, în primă instanţă, în conformitate cu prevederile asigurării RCA, iar despăgubirile rezultate din avariile autoturismului se achită în urma expertizei tehnice. Conducătorul auto are dreptul la despăgubire, indiferent de răspunderea juridică a acestuia
.


Modul de rezolvare a problemelor medicale cuprinde două etape, prima fiind plata intervenţiilor medicale de urgenţă, a doua fiind cea în care se achită despăgubirile pentru eventuala perioadă de invaliditate permanentă. În practică, se achită circa 90% din suma totală a cheltuielilor medicale existente.

În Suedia, problema despăgubirilor pentru vătămări corporale produse în accidente rutiere ajunge rar în faţa instanţelor de judecată. Acest lucru se datorează faptului că dosarele sunt analizate de un organism special, „Swedish Road Traffic Injuries Commission”, aflat în subordinea Guvernului, care rezolvă cererile de acest fel. Comisia audiază cauzele majore de compensare şi determină cuantumul compensaţiei datorate reclamantului. Conform legii, toate companiile de asigurări şi „Sweden’s Green Card Bureau” finanţează această Comisie. 

Despăgubirea integrală se plăteşte, după deducerea beneficiilor, pentru pierderile financiare care rezultă din prejudiciu. 

Daunele non-economice sunt împărţite în trei categorii:


- durerea şi suferinţă fizică rezultate din accident;


- perioada de incapacitate de lucru;


- costurile şi inconvenientele specifice.


Compensarea pierderilor viitoare de venit se plăteşte, de obicei, sub forma unei anuităţi, în timp ce compensarea non-economică ia forma unei sume forfetare.


Compensarea pentru orice perioadă de invaliditate se stabileşte de către o structură independentă, Trafikskadenämnd
.

Dacă cealaltă parte implicată în accident este în întregime sau parţial responsabilă pentru accident, compensaţia plătită este recuperată din asigurarea RCA a celeilalte părţi. În acest fel, răspunderea pentru compensaţii şi plata daunelor sunt împărţite, practic, de către asigurătorii RCA pentru vehiculele implicate. În cazul în care după accident apare o vătămare corporală, cererea de despăgubire este făcută către asigurătorul vehiculului victimei, în timp ce cererile pentru a compensa deteriorarea autovehiculului sunt decontate în asigurarea prin efectul poliţei RCA a oricărei alte părţi, care este răspunzătoare.

� http://ec.europa.eu/civiljustice/news/docs/study_compensation_road_victims_en.pdf


� Directiva 2005/14/EC a Parlamentului European şi a Consiliului din 11 mai 2005


� http://intra.intereuropeag.com/download/konferenz6_regional/kroeger_helsinki_eng.pdf


� http://www.paris-law.com/articles/personal_injury_france.eng.htm


� http://www.fevr.org/new/wp-content/uploads/2009/09/Microsoft-Word-SPAIN.pdf


� http://intra.intereuropeag.com/download/konferenz1_regional/eng_kroeger.pdf


� http://www.assuralia.be/fileadmin/content/documents/basisinfo%20of%20gesp.%20info%20per%


20tak/Auto/gespecialiseerde_info/Auto%20expert%20worden/R%E8glement%20pour%20l%92agr%E9ment%20des%20experts%20automobile.pdf


� http://intra.intereuropeag.com/download/konferenz3_regional/backu_vortrag_eng.pdf


� http://www.mabisz.hu/en/motor-insurance-bureau/indemnity-account.html


� 1 HUF = 0,0033 Euro


� http://www.mabisz.hu/images/stories/docs-eng/legislation/190-2004-english.pdf


� http://www.euroherc.hr/persons/accident-insurance


� 1 kuna croat = 0,13 euro


� http://www.euroherc.hr/vehicles/report-loss


� http://pak.hr/cke/propisi,%20zakoni/en/InsuranceAct/Insurance.pdf


� http://www.mass.org.uk/images/pdf/code-of-conduct-final-2010.pdf


� http://www.lloyds.com/the-market/communications/regulatory-communications-homepage/regulatory


-communications/regulatory-news-articles/2012/08/reforming-uk-insurance-contract-law


� http://www.rzu.gov.pl/english/Concept_of_ethics_in_the_Polish_insurance_industry_presented_


from_the_point_of_view_of_the_Insurance_Ombudsman__2487


� http://www.lvk.fi/en/Indemnities/


� http://www.finanssivalvonta.fi/en/Financial_customer/Customer_protection/Assistance/Appeals/


Traffic_Accident_Board/Pages/Default.aspx#.Ui2b8tJ7LAk


� http://www.tff.se/Documents/Informationsmaterial/Skadeers%C3%A4ttning_eng.pdf


� http://www.scandinavianlaw.se/pdf/38-16.pdf

